b'\n_START_ARTICLE_\nPaulius Titelbachas\n_START_PARAGRAPH_\nPaulius Ferdinandas Aloyzas Titelbachas, (vok. Paul Ferdinand Aloys Tittelbach; 1865\xc2\xa0m. sausio 7 d., naujuoju stiliumi 1865\xc2\xa0m. gruod\xc5\xbeio 5 d., Gailhofo dvare Kur\xc5\xa1o gubernijoje, Rusijos imperija - 1951\xc2\xa0m. spalio 12 d. Klein Siuntel vietov\xc4\x97je prie Hamelno, \xc5\xbdemutin\xc4\x97 Saksonija, VFR)\xc2\xa0\xe2\x80\x93 evangelik\xc5\xb3 liuteron\xc5\xb3 kunigas Lietuvoje ir Vokietijoje, Lietuvos vokie\xc4\x8di\xc5\xb3 bendruomen\xc4\x97s veik\xc4\x97jas.\n_START_SECTION_\nBiografija\n_START_PARAGRAPH_\nGim\xc4\x97 dvaro nuomotojo \xc5\xa1eimoje. Mok\xc4\x97si Mintaujos gimnazijoje (1877\xe2\x80\x931885 m.), v\xc4\x97liau studijavo teologij\xc4\x85 Dorpato universitete. Po baigimo jam buvo suteiktas teologijos moksl\xc5\xb3 kandidato laipsnis. Mokytojavo Tammistu ir  Strutel\xc4\x97s dvaruose. 1892 m. sausio 26 d. (naujuoju stiliumi \xe2\x80\x93 vasario 7 d.) \xc4\xaf\xc5\xa1ventintas kunigu, ved\xc4\x97. Paskirtas K\xc4\x97daini\xc5\xb3 evangelik\xc5\xb3 liuteron\xc5\xb3 ba\xc5\xbeny\xc4\x8dios klebonu, nuo 1910 m. \xc5\xa1ios ba\xc5\xbeny\xc4\x8dios administratorius ir Vilniaus evangelik\xc5\xb3 liuteron\xc5\xb3 ba\xc5\xbeny\xc4\x8dios klebonas. Pirmojo pasaulinio karo metais Kur\xc5\xa1o Konsistorijos buvo paskirtas Vilniaus propstu (dekanu). _NEWLINE_1919\xe2\x80\x931941 m. klebonavo Evangelik\xc5\xb3 liuteron\xc5\xb3 ba\xc5\xbeny\xc4\x8dioje K\xc4\x97dainiuose. Gyveno jam priklaususiame \xc4\x8ceplinavos dvarelyje, be to, buvo kito \xc5\xabkio prie Paber\xc5\xbe\xc4\x97s savininkas. 1920 m. patvirtintas Vilniaus propstu, 1921 m. kartu i\xc5\xa1rinktas Lietuvos vokie\xc4\x8di\xc5\xb3 evangelik\xc5\xb3 liuteron\xc5\xb3 sinodo senjoru (1920\xe2\x80\x931922 m. viceprezidentas). 1922 m. tapo Lietuvos evangelik\xc5\xb3 liuteron\xc5\xb3 konsistorijos nariu. 1925\xe2\x80\x931930 m. mok\xc4\x97 vokie\xc4\x8di\xc5\xb3 kalbos K\xc4\x97daini\xc5\xb3 gimnazijoje, 1930\xe2\x80\x931931 m. \xe2\x80\x93 privatdocentas Vytauto Did\xc5\xbeiojo universitete Kaune. _NEWLINE_1941 m. repatriavo \xc4\xaf Vokietijos Reich\xc4\x85, 1942 m. gr\xc4\xaf\xc5\xbeo \xc4\xaf Lietuv\xc4\x85, aptarnavo K\xc4\x97daini\xc5\xb3, Kauno ir kt. voki\xc5\xa1kakalbes parapijas. Antrojo pasaulinio karo pabaigoje pasitrauk\xc4\x97 \xc4\xaf vakarin\xc4\x99 Vokietijos dal\xc4\xaf, apsigyveno \xc5\xbemonos gimtin\xc4\x97je, kur ir kunigavo. 1946 m. organizavo pagalbos centr\xc4\x85 vokie\xc4\x8di\xc5\xb3 i\xc5\xa1eiviams i\xc5\xa1 Lietuvos, leido jiems skirt\xc4\x85 \xc5\xbeurnal\xc4\x85 \xe2\x80\x9eHeimatstimme\xe2\x80\x9c.'